Helle Sjelle (KF), 2011-02-08:
Den interesse er vi Konservative glade for, fordi vi anser os selv for at være et reformvenligt parti, som mener, at det er vigtigt at gennemføre reformer, så der også er råd til velfærd i fremtiden.
Men vi mener dog også – og det må jeg også sige – at Liberal Alliances forslag er overflødigt, fordi regeringen netop har fremlagt en tilbagetrækningsreform, som bl.a. indebærer en gradvis afskaffelse af efterlønnen.
Når det er sagt, er Liberal Alliance naturligvis velkommen til at bidrage med deres syn på en efterlønsreform, når der indbydes til forhandlinger senere på året.
Ja, vi Konservative vil faktisk opfordre alle ansvarlige partier til at bidrage til en løsning, for vi er enige med Liberal Alliance i, at det er nødvendigt at tage hånd om problemerne i dansk økonomi, at fremtidssikre Danmark.
Det er nødvendigt at gennemføre ansvarlige reformer, fordi de er forudsætningen for et Danmark med vækst, velstand og velfærd i fremtiden.
De store efterkrigsårgange er i hastigt tempo på vej på pension, og de unge årgange, der skal erstatte dem, er langt mindre.
Mens der i 1945 kom godt 95.000 nye danskere til verden, var tallet blot 53.000 i 1985.
Reformer, der kan få flere danskere i arbejde, kan være med til at bidrage til at rette op på den kolossale skævhed.
Og i valget mellem reformer, besparelser og skattestigninger ved vi Konservative godt, hvad vi vælger.
Vi vælger reformer frem for S-SF's gældsvej.
Vi Konservative synes, det er et meget nemt valg, og derfor er vi også stærkt begejstrede for den tilbagetrækningsreform, som regeringen har fremlagt.
Og det er en reform, som indeholder tre centrale elementer.
For det første foreslår regeringen at afvikle efterlønnen fra og med 2014.
Det vil betyde, at personer, der i dag er under 45 år, ikke får adgang til efterløn, at personer, der i dag er mellem 45 og 56 år, får en kortere periode med efterløn, og endelig medfører reformen ingen ændringer for personer, der er 57 år eller ældre.
For det andet indeholder reformen en såkaldt seniorførtidspension.
Den skal give personer, som er nedslidte, en hurtigere sagsbehandling og adgang til førtidspension.
I dag er nedslidte, som ikke er medlem af en a-kasse, og som ikke har indbetalt efterlønsbidrag, henvist til enten at knokle videre på arbejdsmarkedet eller at forsøge at få tilkendt almindelig førtidspension. For det tredje foreslår regeringen jo også at hæve folkepensionsalderen til 67 år i 2022.
Ifølge velfærdsaftalen fra 2006 skulle folkepensionsalderen hæves til 67 år i 2027, men det tidspunkt foreslår regeringen altså at man fremrykker.
Det samme gælder levetidsindekseringen, som betyder, at folkepensionen efter 2022 vil stige i takt med levetiden.
Hævelsen af folkepensionsalderen er altså alene en fremrykning af den aftale, som et bredt politisk flertal står bag, og det synes jeg er værd at huske på.
Alt i alt er der således ingen – absolut ingen – grund til at vedtage det her beslutningsforslag fra Liberal Alliance, af den simple grund, at regeringen allerede er kommet med et forslag til afskaffelse af efterlønnen.
Det er en opgave, som vi Konservative går til med stor energi, fordi det er selve Danmarks fremtid, som det handler om.